  Виталий Пронин Зинаида Рябининалэн, валтӥсь редакторлэн кылыз Быдӟым Вормонлы 70 ар - быдӟым лыдпус. Шӧдӥське на-а туннэ шумпотон, быгатӥськом-а дунъяны трос миллион адямиослэсь подвигзэс? Малы ке мыным потэ, 5 ар талэсь азьло юбилей сярысь вераськонъёс, ужрадъёс шӧдскымонгес вал. Ожысь ветеранъёслы квартира люкылон-а со рад сокем син шоры йӧтӥз? Али Украинаын югдур но ялан сюлмаськытыса возе, экономикаын кризис но праздникез бездытэ... Но валтӥсез, котьма шуэ, асьмелэн адямилыкмы бордысь (шонергес, солэн ӧвӧлысьтыз) потэ.Ӵапак арня талэсь азьло ми пыраклы люкиським писателен, журналистэн, «Советской Удмуртия» газетэн 20 ар кивалтэм редакторен, Быдӟым Ожысь ветеранэн Василий Михайлович Михайловен. Василий Михайлович оже кошкиз 1941-тӥ арын, дор палъёсаз берытскиз ай 1947-тӥ арын гинэ. Взводлэн командирез вал, пусъемын орденъёсын-медальёсын. Кузпалыз Наталья Сергеевна - озьы ик ожысь ветеран, соос ӵош фронтын вал, отын ик кузпалъяськизы, быдэс улонзэс артэ ортчытӥзы. Ожез кутсконысеныз пумозяз потэмъёс асьме пӧлын трос ик ӧвӧл ни. Табере эшшо одӥглы ичи луизы. Соин но ветеранэн йӧно люкиськем потӥз. Праздникъёс азьын, меӵак вераса, со капчи уж вылымтэ - городысь залъёс, кафеос 8-тӥ Март каро. Пичияк юрттэт курыса, вазиськоно кожамы элькунысьтымы Ветеранъёслэн кенешазы. Кивалтӥсез Геннадий Крюков азьвыл редактормес ӟеч тодэ вылэм, малпасько, табере ваньмыз лякыт кошкоз. Но со вераськонмес шуак ӵогиз: тӥляд ветеранды ми борды нокызьы уг йӧты! Кызьы-малы? Со, пе, ми дорын одӥг нунал но ужамын ӧвӧл! Сое кылыса, нырысь-валысь воксё могай, оло, мон ветеранъёслэн кивалтӥсенызы уг, кинэн ке мукет муртэн вераськисько? Но ӧвӧл, соин ик... Мынам, пе, соос сюрслэсь трос... Г. Крюковлэн кулэм муртэ пыкылэмез потӥз, иське, одӥг нунал но общественной ужен вырымтэез понна. Нош 6 ар фронтын ожмаськон, 40 ар ас удысад гижысь-пиньысь тыршон табере лыдэ уг басьтӥськы?! Иське, Михайлов ӧз, со, войнаез адӟылымтэ мурт, вормон вайиз? Ветеранъёс понна сюлмаськыны пуктэм мурт табере соосты тоно-моно кароз, ачиз огазеяськонлэн ужамез сярысь газетъёсы бадӟым интервьюос сётоз...Шӧйлы бен пӧсь но, кезьыт но ӧвӧл ни, дыр. Но вань буре ваён (память). Туннэ вань на мукетыз ветеран - Михайловлэн кузпалыз, кудӥзлы ветеранъёслэн огазеяськонзы ласянь юрттэт гинэ ӧвӧл, кайгырон кыл но верась ӧз луы. Кытысь дыр шедьтод - Вормон юбилеёзь кӧня медаль люкылоно на... Теги: кылпумысь  